**Informatīvais ziņojums**

**„Par nepieciešamo papildu finansējumu ministrijām, lai nodrošinātu ar pasākuma „Rīga-2014. gada Eiropas kultūras galvaspilsēta” saistītos organizēšanas izdevumus un valsts līdzfinansējuma nodrošināšanu valsts līdzdalības programmu projekta „Rīga-2014. gada Eiropas kultūras galvaspilsēta” kultūras programmas īstenošanai”**

1. **Pamatojums**

Informatīvais ziņojums „Par nepieciešamo papildu finansējumu ministrijām, lai nodrošinātu ar pasākuma „Rīga-2014.gada Eiropas kultūras galvaspilsēta” saistītos organizēšanas izdevumus un valsts līdzfinansējuma nodrošināšanu valsts līdzdalības programmu projekta „Rīga-2014.gada Eiropas kultūras galvaspilsēta” kultūras programmas īstenošanai” (turpmāk –informatīvais ziņojums) izstrādāts, pamatojoties uz Ministru kabineta 2012.gada 10.jūlija sēdes (prot. Nr.39, 48.§, 3.punktā) doto uzdevumu - Kultūras ministrijai sagatavot un noteiktā kārtībā iesniegt izskatīšanai Ministru kabineta 2012.gada 24.jūlija sēdē precizēto informatīvo ziņojumu, Ministru kabineta protokollēmuma projektu par pasākumam „Rīga-2014. - gada Eiropas kultūras galvaspilsēta” nepieciešamo finansējumu ministrijām, lai nodrošinātu ar pasākumu saistītos organizēšanas izdevumus un kultūras programmas īstenošanu.

1. **Situācijas raksturojums**

Rīga izraudzīta par Eiropas kultūras galvaspilsētu 2014.gadā, pamatojoties uz Eiropas Parlamenta un Padomes Lēmuma Nr.1622/2006/EK (2006.gada 24.oktobris), Ministru kabineta 2009.gada 19.novembra rīkojumu Nr.787 „Par Latvijas izvirzīto kandidātpilsētu Eiropas kultūras galvaspilsētas statusam” un Padomes 2010.gada 10.maija Lēmumu Nr.2010/294/EU. Deklarācijā par Valda Dombrovska vadītā Ministru kabineta iecerēto darbību ir iekļauts punkts 8.15. par gatavošanos pasākumiem, kas paredzēti Rīgas kā Eiropas kultūras galvaspilsētas programmā 2014.gadā.

Tiešās projekta Rīga 2014 izmaksas sastāda 17,13 milj. latu. Rīga 2014 īstenošanai plānots piesaistīt dažādus finanšu avotus – Rīgas pašvaldības un citu pašvaldību budžetus, ES fondu un ES atbalsta programmas „Kultūra”, sponsoru finansējums. Projektam plānots arī valsts līdzfinansējums. Kopējais no valsts budžeta pieprasītais finansējums kultūras un organizēšanas izdevumiem plānots 8.64 milj.latu, kas ir apt. 49% no kopējiem projekta Rīga2014 izmaksām.

* 1. Finansējums kultūras programmai.

Ar Ministru kabineta 2011.gada 24.augusta rīkojuma Nr.400 „Par valsts līdzdalības programmu projektā "Rīga − Eiropas kultūras galvaspilsēta 2014.gadā" (turpmāk – rīkojums) 1.punktu tika apstiprināta valsts līdzdalības programma projektā "Rīga − Eiropas kultūras galvaspilsēta 2014.gadā" īstenošanai 5 985 823 latu, kultūras programmas nodrošināšanai, kuru realizēs Kultūras ministrijas padotībā un pārziņā esošās kultūras institūcijas, kā arī Veselības ministrijas, Aizsardzības ministrijas un Vides aizsardzības un reģionālās attīstības ministrijas padotībā esošās iestādes.

Likuma „Par valsts budžetu 2012.gadam” 4.pielikumā „Valsts pamatbudžeta ieņēmumu un izdevumu atšifrējums pa programmām un apakšprogrammām” apakšprogrammā 22.11.00 piešķirts finansējums projekta Rīga 2014 finansēšanai 282 000 latu vienam projektam - Pasaules koru olimpiādes īstenošanai. Pārējie rīkojumā paredzētie līdzekļi 139 970 latu piešķirti 2012.gada 29.maijā no valsts pamatbudžeta programmas 02.00.00 "Līdzekļi neparedzētiem gadījumiem", lai nodrošinātu 13 nepieciešamo projektu realizācijas uzsākšanu Rīga 2014 savlaicīgu sagatavošanu un īstenošanu.

Saskaņā ar Ministru kabineta 2012.gada 10.jūlija sēdes (prot. Nr.39, 48.§, 4.punktu) Likumprojektā „Grozījumi likumā „Par valsts budžetu 2012.gadam”” Kultūras ministrijas budžetā paredzētas valsts budžeta ilgtermiņa saistības projekta „Rīga - 2014.gada Eiropas kultūras galvaspilsēta” īstenošanai šādā apmērā: 2013.gadam 1 638 138 lati, 2014.gadam 3 773 362 lati.

Finansējums līdz šim nav piešķirts Veselības ministrijai, Aizsardzības ministrijai un Vides aizsardzības un reģionālās attīstības ministrijai kultūras programmas nodrošināšanai 2013.gadam 71 366 latu un 2014.gadam 140 372 latu apmērā. Ministriju iestādes plāno šādas kultūras programmas aktivitātes:

Aizsardzības ministrija:

2014.gadā Latvija atzīmēs 10.gadadienu, kopš iestājas Eiropas Savienībā un NATO un Latvijas armijas 95.dzimšanas dienu. Šo notikumu zīmē Aizsardzības ministrija sadarbībā ar Nodibinājumu „Rīga 2014” 2014.gada jūlijā organizēs Eiropas militāro orķestru salidojumu. Projekta ietvaros plānots uzaicināt 5 Eiropas Savienības valstu Militāros orķestrus, kuriem plānoti individuāli koncerti, kopkoncerts, kā arī parāde.

Veselības ministrija:

Paula Stradiņa Medicīnas vēstures muzejs 2014. gada aprīlī plāno atklāt izstādi «Dzintara ceļš -pirmā Baltijas atklāšana. Tūkstošgadu mīti un zinātne». Dzintara ceļa — Baltijas pirmā atklāšana projekts paredz pasākumu kopumu, kura centrālā ass ir starptautiska izstāde ar Latvijas un citu valstu eksponātu izmantošanu. Projekts parādīs vietējai publikai un ārzemju tūristiem mūsu zemes un Baltijas iekļaušanos Eiropas kultūras un medicīnas telpā ar šīs puses pirmo un lielāko eksportpreci — dzintaru — jau no vissenākajiem laikiem līdz dzintara mūsdienu zinātniskai izpētei un izmantošanas iespējām, radot starpdisciplināro saikni par dzintara kā kultūras, mākslas un dizaina objektu izmantošanas zinātniskiem aspektiem. Paralēli izstādei paredzēti virkne citu informatīvu un populārzinātnisku pasākumu, piemēram, informatīva dzintara kalendāra izdošana, publikācijas par dzintaru, tā izmantošanas vēsturi un mūsdienu iespējām, tematiskas lekcijas, ekskursijas u.c.

Vides aizsardzības un reģionālās attīstības ministrija:

Latvijas Dabas muzejs 2014. gada februārī plāno atklāt izstādi „Pinites succiniter - Electron Balticum” Izstādes mērķis ir izveidot interaktīvu ekspozīciju par Baltijas dzintaru, rādot tā dabīgās formas, krāsu toņu daudzveidību un nozīmīgo vietu pasaules dzintaru depozītu vidū. Uzsvērt dzintara unikalitāti, kā pirmā materiāla nozīmību, caur kuru sāka veidoties mūsu reģiona atpazīstamība senajās Eiropas kultūrās (Vidusjūras piekrastes valstīs). Sniegt iespēju rīdziniekiem un Rīgas, kā Eiropas kultūras galvaspilsētas, viesiem iepazīt dabīgo dzintaru.

* 1. Finansējums organizēšanas izdevumiem.

Lai nodrošinātu Ministru kabineta 2012.gada 17. aprīļa sēdes (prot. Nr.20, 38.§, 15.punktā) doto uzdevumu, Kultūras ministrija 2012.gada 30.maijā organizēja darba sanāksmi, kurā piedalījās Aizsardzības ministrijas, Ārlietu ministrijas, Ekonomikas ministrijas, Iekšlietu ministrijas, Veselības ministrijas, Nacionālās Elektronisko plašsaziņas līdzekļu padomes un Nodibinājuma „Rīga 2014” pārstāvji. Sanāksmes dalībnieki tika iepazīstināti ar plānoto Rīga-2014.gada Eiropas kultūras galvaspilsēta kultūras programmas norisi un iespējamiem organizatoriskajiem uzdevumiem citām institūcijām, lai nodrošinātu kvalitatīvu Rīgas viesu uzņemšanu, Rīgas un Latvijas atspoguļojumu starptautiskajā mediju telpā, drošu publisko pasākumu norisi.

Pamatojoties uz sniegto informāciju, ministrijas ir sagatavojušas un iesniegušas Kultūras ministrijai redzējumu par savas kompetences ietvaros veicamo pasākumu nepieciešamajiem izdevumiem saistībā ar Eiropas kultūras galvaspilsētas aktivitātēm 2014.gadā.

Saskaņā ar ministriju sniegto informāciju, ir plānotas šādas aktivitātes:

Ārlietu ministrija:

Laika periodā no 2013.gada līdz 2014.gadam Ārlietu ministrijas Informācijas un sabiedrisko attiecību departamenta un Latvijas diplomātisko pārstāvniecību darbība publiskās diplomātijas jomā būs vērsta uz Rīgas-2014.gada Eiropas kultūras galvaspilsētas un Latvijas prezidentūras ES 2015.gada pirmajā pusē sagatavošanu, prezidentūras prioritāšu un aktivitāšu skaidrošanu. Ņemot vērā, ka 2014.gadā Rīga būs Eiropas Kultūras galvaspilsēta, tā ir izcila iespēja veidot publisko diplomātijas projektu kopumu, integrēti īstenojot Latvijas intereses un veicinot atpazīstama un pozitīva Latvijas tēla veidošanu. Rīgas - 2014 tematika būs viena no galvenajām starptautiskās sadarbības, investīciju piesaistes, Latvijas eksporta  un  tūrisma veicināšanas Latvijas tēla veidošanas pamatlīnijām.

Ar finansējumu paredzēts realizēt šādas aktivitātes:

- Astoņu ceļojošo izstāžu sagatavošana, komunikatīvās kampaņa ārvalstīs īstenošana: 2013.gadā 9 valstīs un 2014.gadā 31 valstī,  balstoties uz Eiropas kultūras galvaspilsētu kustību, Dzintara ceļa maršrutu un Ārlietu ministrijas noteiktajām prioritātēm. Aprēķini veikti, ievērojot šobrīd spēkā esošo Ārlietu ministrijas praksi izstāžu organizēšanā. Aprēķini veikti, pamatojoties uz konkrētu izstādes piemēru, kuras parametri ir šādi: 105cmX45cmX50cm, 55kg; 135cmX45cmX40cm, 50kg (2 kastes). Tiek plānots, ka uz Baltkrieviju, Igauniju, Lietuvu un Krieviju izstādi nogādās ar diplomātiskā pasta transportu. Ņemot vērā, ka braucieni uz Luksemburgu un Beļģiju notiek salīdzinoši bieži, bet neregulāri, tāmē norādītas izmaksas sūtījumam vienā virzienā.

- Latvijas Institūts plāno papildu informatīvo prezentācijas materiālu sagatavošanu, kā arī 200 ārvalstu žurnālistu vizīšu programmu sagatavošanu. Lai nodrošinātu plānoto darba apjomu, Latvijas Institūtam nepieciešami papildu darbinieki, kuriem plānotais atalgojuma budžets 2013. un 2014. gados sastāda LVL 21 592 latu. Ar patreizējo Latvijas Institūta administratīvo kapacitāti (4 darbinieki) nav iespējams nodrošināt 200 ārvalstu žurnālistu vizīšu sagatavošanu. Šāda uzdevuma veikšanai ir nepieciešami papildu darbinieki. Ārvalstu žurnālistu vizīšu organizēšana ir būtisks Latvijas ārējā tēla veidošanas instruments, bez kura nav iespējama kvalitatīva Rīga -2014.gada Eiropas kultūras galvaspilsētas norise un Eiropas Savienības prezidentūra Latvijā 2015. gadā.

Ekonomikas ministrija:

Lai nodrošinātu veiksmīgu Rīgas kā kultūras galvaspilsētas pasākumu norisi, Ekonomikas ministrija ir ieplānojusi veidot jaunu kultūras konferenču atbalsta programmu. Ievērojot to, ka Rīga2014 gadā būs Eiropas kultūras galvaspilsēta, ievērojami pieaug starptautisko kultūras organizāciju sadarbības tīklu interese par savu ikgadējo konferenču organizēšanu tieši Rīgā. Ekonomikas ministrijas izveidotās kultūras konferenču atbalsta programmas mērķis ir radīt priekšnoteikumus, lai šo konferenču rīkotāji izvēlētos tieši Rīgu, kā arī veicināt vairāku dienu ceļotāju skaita palielināšanu, tūrisma un saistīto pakalpojumu eksporta pieaugumu, Latvijas kā kultūras metropoles tēla atpazīstamības veicināšanu starptautiskajā mediju telpā, atbalstot augstas kvalitātes starptautisko kultūras pasākumu organizēšanu.

Starptautiskās konferences ir viens no darījuma tūrisma veidiem, kas ir klasificējams kā tūrisma produkts ar augstu pievienoto vērtību:

1) Konferences piesaista vairāku dienu ceļotājus, kas attiecīgi, uzturoties ilgāku laiku, sniedz arī ekonomiski lielāku ieguldījumu valsts tautsaimniecībā. Atbilstoši Centrālās statistikas pārvaldes datiem 2011.gadā 85% no visiem ārvalstu ceļotāju izdevumiem sastādīja tieši vairāku dienu ceļotāju izdevumi. Viens vairāku dienu ceļotājs darījumu brauciena laikā iztērē vidējie 86 LVL diennaktī, kas ir par 65% vairāk, nekā vairāku dienu ceļotājs ar citu ceļojuma mērķi (52 LVL).

2) Augstas kvalitātes starptautisko kultūras pasākumu norise Latvijā veicinās valsts kā dažādu pasākumu norises galamērķa starptautisku atpazīstamību.

Līdz šim Nodibinājums „Rīga 2014” ir apzinājis 11 potenciālos pasākumus, kas varētu pretendēt uz atbalsta saņemšanu. Apzināto konferenču kopējās izmaksas sastāda 443 743 latus. Ekonomikas ministrija prognozē, ka, izsludinot atbalsta programmu starptautisko kultūras institūciju konferenču organizēšanai, interese varētu palielināties un projekta „Rīga - 2014.gada Eiropas kultūras galvaspilsēta” ietvaros organizējamo pasākumu skaits varētu pieaugt. Programmas darbība paredzēta līdzīgi citām atbalsta programmām - atklāts konkurss, kas paredz mērķa finansējuma nodrošināšanu atbalstītajiem projektiem pēc pasākumu norises, ja ir sasniegti projekta pieteikumā izvirzītie rezultāti. Ņemot vērā pasākumu starptautisko nozīmīgumu un no tā izrietoši potenciālo finansiālo ieguvumu, kā arī faktu, ka pasākuma īstenotāji nav komercsabiedrības vai arī no valsts budžeta finansēti komersanti, tad kultūras konferenču organizētājiem paredzētais atbalsta mehānisms tiek plānots kā līdzfinansējums par vienu konferencei piesaistītā dalībnieka nakšņojumu - 35-40 Ls apmērā. Pārējie konferences organizēšanas izdevumi ir jāsedz konferences rīkotājiem. Līdzfinansējumu no atbalsta programmas konferences organizētāji varēs saņemt pēc konferences norises, kad var uzrādīt konferences laikā sasniegtos rezultātus. Ņemot vērā, ka pasākumi var tikt organizēti arī 2014.gada nogalē un finansējums tiks piešķirts pēc pasākuma norises, tad finansējums jāieplāno arī 2015.gadā, jo tad arī notiks minēto projektu rezultātu izvērtēšana.

Atbalsta programmas prognozēto izdevumu aprēķins:

|  |  |  |  |  |  |
| --- | --- | --- | --- | --- | --- |
| Konference | Skaits | Nakšņojumu skaits | Atbalsts uz vienu nakšņojumu | Atbalsta finansējuma apjoms, LVL | Iespējamais maksimālais finansiālais ieguvums, LVL |
| Vidējā apjoma | 15 | 200-300 (piem., 100 apmeklētāji vismaz 2 diennaktis) | 23 LVL | 15x300x23=  103 500 | 86x4500=  387 000 |
| Lielā apjoma ar starptautisku publicitāti | 9 | 300-500 (piem., 100  apmeklētāji 3 diennaktis, 200 apmeklētāji 2 diennaktis) | 40 LVL | 9x500x40=  180 000 | 86x4500=  387 000 |
|  |  |  |  | **283 500** | 774 000 |

Lai īstenotu minēto atbalsta programmu, Tūrisma attīstības valsts aģentūrai nepieciešama papildu amata vieta programmas administrēšanai, kas tiks izmantota, lai izstrādātu atlases kritērijus, organizētu atklātu konkursu, nodrošinātu finansējuma saņēmēju atlasi, uzraudzītu finansējuma izlietojumu atbilstoši mērķim un izvērtētu sasniegtos rezultātus. Tūrisma attīstības valsts aģentūras (TAVA), kas būs projekta „Rīga - 2014.gada Eiropas kultūras galvaspilsēta” ietvaros organizējamo konferenču atbalsta fonda īstenotājs, kapacitāte jau pašlaik nav pietiekama, turklāt drīzumā sakarā ar TAVA īstenojamā SF projekta līdzekļu pārdali, institūcijas darba apjoms vēl palielināsies. Ekonomikas ministrija neredz iespēju atrast cita veida cilvēkresursu piesaistīšanas veidu, izņemot jaunas administratīvās vienības izveidi. Taču, ņemot vērā potenciāli mazāko noslodzi 2013. un 2015.gadā, šajos gados plānots uz pusi samazināts administratīvās vienības atlīdzībai paredzētais finansējums. Maksimālais nepieciešamais finansējuma summa var samazināties atkarībā no pieteikto projektu skaita un īstenošanas ilguma. Neizmantotie finanšu līdzekļi tiks atgriezti valsts budžetā.

Iekšlietu ministrija un Veselības ministrija

Iekšlietu ministrija un Veselības ministrija veiks publisko pasākumu nodrošinājumu – kārtības uzturēšanu un neatliekamo medicīnisko palīdzību. Ministriju aprēķini veikti, pamatojoties uz Nodibinājuma „Rīga – 2014” sniegto informāciju par plānotajiem publiskajiem pasākumiem un to apmeklējuma prognozi.

1. Rīga-2014 atklāšana 2014. gada 3. nedēļā – publisks pasākums pilsētvidē, iespējamais dalībnieku skaits līdzīgi kā Jaunā gada sagaidīšana; VIP personu - Baltijas valstu prezidenti, Eiropas Komisijas pārstāvji - drošība.
2. Ziemas saulgriežu karnevāls pilsētvidē 2014.gada 6. vai 7.nedēļa un Rīgas publiskie pasākumi pilsētvidē tematiskās līnijas „Rīgas karnevāls” ietvaros visa 2014. gada garumā;
3. Brīvības skrējiens – 2014.gada 18. nedēļa. Iespējamais dalībnieku skaits līdz 15 000;
4. Senioru hokeja pasaules čempionāts „Amber Cup” 29.04.-04.05.2014. aptuveni 4000 dalībnieku +1000 viesi; pasākumu norises vietas – visas Rīgas un pie Rīgas ledus halles;
5. Pasaules koru olimpiāde 2014. gada 28. un 29.nedēļa. Iespējamais dalībnieku skaits 20 000 koristu + skatītāji; Pasākumu norises vietas – Arēna Rīga, Mežaparka Lielā estrāde, konkursa norises vietas – LU Auls, Rīgas Stradiņa universitātes koncertzāle, Latviešu Biedrības nams, Lielā Ģilde, Mazā Ģilde; draudzības koncertu norise - pilsētas dārzos un parkos; kārtības uzturēšana dalībnieku uzturēšanās vietās;
6. Bērnu Eiropas karnevāls 1 diena Mežaparka Lielajā estrādē, 2014.gada 32. vai 33.nedēļā. Iespējamais dalībnieku skaits ap 20 000;
7. Born in Riga – koncerts pilsētvidē, vieta vēl nav precizēta. Iespējamais dalībnieku skaits līdz 20 000;
8. Staro Rīga un Latvijas Republikas proklamēšanas gadadienas nedēļa- pasākumi pilsētvidē 2014.gada 47.nedēļa;
9. Pasākumu un aktivitāšu norise Rīga 2014 informatīvajā telpā Esplanādē;
10. Eiropas Kino balva un Rīga 2014 noslēguma pasākums 2014. gada 49.nedēļa. Iespējamie dalībnieki – VIP 1400 dalībnieki.

Iekšlietu ministrijas plānotais izdevumu apmērs ir precizēts, pamatojoties uz Ministru kabineta 2012. gada 10. jūlija sēdē (prot.Nr.39, 45.§) pieņemto lēmumu integrēt uztura kompensāciju 120 apmērā mēnešalgā. Līdz ar to precizētas vidējās stundas likmes pasākumos, kur iesaistītas amatpersonas ar speciālo dienesta pakāpi. Valsts ugunsdzēsības un glābšanas dienestam nepieciešamie izdevumi ir samazināti. Valsts ugunsdzēsības un glābšanas dienests rada iespēju samazināt pasākumos iesaistīto Valsts ugunsdzēsības un glābšanas dienesta amatpersonu skaitu. Valsts ugunsdzēsības un glābšanas dienestam nepieciešamais finansējums degvielas iegādei ir samazināts, jo atkārtoti izvērtējot nepieciešamību katrā pasākumā iesaistīt 27 ugunsdzēsības autocisternas un 8 vieglās dienesta automašīnas Valsts ugunsdzēsības un glābšanas dienests rada iespēju samazināt transportlīdzekļu skaitu. Pasākumiem tiks piesaistīti arī dežūrmaiņā esošie transportlīdzekļi.

Nacionālā Elektronisko plašsaziņas līdzekļu padome

Nacionālā Elektronisko plašsaziņas līdzekļu padome sagatavojusi aprēķinus par Valsts sabiedrība ar ierobežotu atbildību „Latvijas Televīzija” un Valsts sabiedrība ar ierobežotu atbildību „Latvijas Radio” plānoto Rīga 2014. gada Eiropas Kultūras galvaspilsētas norises atspoguļojumu sabiedriskajos medijos 2013. un 2014. gadā; EBU tiešraide projektam „*Born in Riga*” 2014.gada jūlijā.

Latvijas Radio paredzējis šādas aktivitātes:

-2013.gadā gatavos jaunus raidījumus programmās LR1, LR3 un LR4 saistībā ar projekta "Rīga 2014.gada Eiropas kultūras galvaspilsēta" tematiku. Gatavos speciālus ziņu sižetus programmās.

-2014. gadā gatavos jaunus raidījumus programmās LR1, LR3 un LR4 saistībā ar projekta "Rīga 2014.gada Eiropas kultūras galvaspilsēta" tematiku. Gatavos speciālus ziņu sižetus programmās.

Sadarbībā ar EBU raidorganizācijām veidos Eiroradio īpašās nedēļas pasākumu (tiešraides) nodrošināšanu. Nodrošinās pasākumu tiešraižu translāciju visa 2014.gada ietvaros.

Latvijas Televīzija plānojusi šādas aktivitātes:

2013. gadā:

Rīga 2014 informatīvie raidījumi 2014.gadā 1x nedēļā sākot no 2013.gada jūlija, "100g kultūras" speiciālizlaidumi papildus esošajiem raidījumiem - "Rīga 2014" popularizēšanai un Rīga 2014 pasākumu un notikumu dokumentēšana, arhivēšana, Koncerta „ Born un Riga” starptautiskās pārraides organizēšana un sagatavošana – sadarbībā ar EBU raidorganizācijām.

2014. gadā:

60 Rīga 2014 pasākumu tiešraižu un ierakstu veikšana. Rīga 2014 studijas Esplanādē TV darbība - tiešraidēs visa gada garumā darbdienās, notikumu fiksēšana un arhivēšana ( reportāžas, interneta pārraides u.c. ). Rīga 2014 notikumu regulārs atspoguļojums LTV raidījumos. Videofilmu cikls - dokumentālās filmas par notikumu Rīga 2014 atbilstoši programmas tematiskajām līnijām. Sociālās kampaņas LTV ēterā - klipi un īsformāta sižeti gada garumā. “ Born in Riga” starptautiskas tiešraide un ieraksta nodrošināšana. Projekta mērķis ir izveidot mākslinieciski augstvērtīgu un vizuāli inovatīvu notikumu - izcilāko Rīgā dzimušo šī brīža pasaules mūzikas zvaigžņu Gala koncertu - televīzijas raidījumu un pārraidīt šo koncertu Eiropas valstu televīzijās. Televīzijas projekta sagatavošana, starptautiskā koordinēšana, realizācija, mārketings. Eiropas kino balvas - ieraksta realizācija un starptautiska tiešraide. Pasākuma norises iespējamība tiks precizēta 2012.gada oktobrī. Rīga 24stundās - darba nosaukums "Rīga dzīvo" – tiešraides akcija no dažādām vietām pilsētā TV un internetā 24 stundu garumā.

1. **Informatīvā ziņojuma būtība**

Informatīvais ziņojums un tam pievienotais Ministru kabineta sēdes protokollēmums paredz apstiprināt papildu nepieciešamo finansējumu pasākuma „Rīga-2014. gada Eiropas kultūras galvaspilsēta” nodrošināšanai 2 807 544 latu apmērā, tajā skaitā 2013.gadam 397 256 latu, 2014.gadam 2 354 456 latu un 2015.gadam 55 832 latu, tajā skaitā:

* 1. kultūras programmas nodrošināšanai 2013.gadam 71 366 latu, 2014.gadam 140 372 latu;
  2. saistīto organizatorisko izdevumu nodrošināšanai 2 595 806 latu apmērā, tajā skaitā 2013. gadā 325 890 latu un 2014. gadā 2 214 084 latu un 2015. gadā 55 832 latu.

Kultūras ministre Ž.Jaunzeme – Grende

Vīza: Valsts sekretārs G.Puķītis

2012.08.02. 16:43

2493

D.Vīksne

Tālr. 67330256; Diana.Viksne@km.gov.lv

L.Piešiņa

Tālr. 67330261; Liega.Piesina@km.gov.lv